ለሃገሪቱ ህዳሴ ቀጣይነት የህዝቦች ርብርብ ያስፈልጋል– ጠቅላይ ሚኒስትር ኃይለማርያም ደሳለኝ
ኢትዮጵያ የጀመረችው ህዳሴ በላቀ ግለት እንዲቀጥል መላ የአገሪቷ ህዝቦች ርብርብ እንዲያደርጉ ጠቅላይ ሚኒስትር ኃይለማርያም ደሳለኝ ጥሪ አቀረቡ።ጠቅላይ ሚኒስትሩ ከአዲስ አበባ ከተማ አስተዳደር የእንኳን አደረሰዎት ፖስት ካርድና አበባ ተበርክቶላቸዋል።ከዛሬ ጀምሮ አስከ ጳጉሜ 5 ቀን 2009 ዓ ም በሚከናወነው የአዲስ ዓመት መቀበያ ልዩ አገራዊ ኩነት መሰረት ዛሬ በመላ አገሪቷ የፍቅር ቀን እየተከበረ ነው።ጠቅላይ ሚኒስትር ኃይለማርያም በዚሁ ጊዜ ለመላው የኢትዮጵያ ህዝብ እንኳን ለ2010 ዓ ም በሰላም አደረሳችሁ መልዕክት አስተላልፈዋል።''አገራችን ኢትዮጵያ የጀመረችው ፈጣን፣ ሁሉንም በየደረጃው ተጠቃሚ በማድረግ ላይ የሚገኝ የእድገትና የህዳሴ ግስጋሴ በላቀ ግለት እንዲቀጥል መላ የአገራችን ህዝቦች ከፍተኛ ርብርብ እንድታደርጉ ጥሪዬን አቀርባለሁ።''ብለዋል ጠቅላይ ሚኒስትሩ በመልዕክታቸው።የአዲስ አበባ ከተማ ኮሚኒኬሽን ጉዳዮች ቢሮ ኃላፊ ወይዘሮ ዳግማዊት ሞገስ በበኩላቸው የፍቅር ቀንን በማስመልከት ለጠቅላይ ሚኒስትሩና ለሚኒስትሮች እንዲሁም በከተማዋ አንዳንድ አካባቢዎች በመዘዋወር የእንኳን አደረሳችሁ መልዕክት ለህዝቡ ተላልፏል ብለዋል።ለአስሩም ክፍለ ከተማ አመራሮችና ነዋሪዎች የእንኳን አደረሳችሁ ፖስት ካርድና አበባም ይበረከታል።የቢሮ ኃላፊዋ ‹‹የአገር ፍቅር ማለት እያንዳንዳችን እርስ በእርስ በመዋደድና በመደጋገፍ አገራችንን በፍቅር መገንባት በመሆኑ ሁላችንም ይህን ማድረግ አለብን›› ብለዋል።